## Marián Cano anuncia una missió de reforç comercial amb els Estats Units per a avaluar l’impacte dels aranzels en les empreses valencianes

*** Una delegació encapçalada pel president de la Generalitat, Carlos Mazón, es desplaçarà la setmana que ve a Nova York i Miami per a visitar empreses de la Comunitat Valenciana amb implantació als Estats Units
* La consellera d’Indústria també acudirà a la fira Covering d’Orlando per a fer costat al sector ceràmic
* Assenyala que “Europa ha de liderar una posició forta i unida” i reclama que des d’Espanya es done una “solució a l’altura del desafiament aranzelari i de l’incert panorama internacional”
* Subratlla que la Generalitat “respondrà amb total lleialtat si hi ha una veritable voluntat de defendre a tots, perquè no és el moment de jugar d’amagat per a privilegiar els uns sobre els altres”
* Indica que “les ajudes només seran efectives si les empreses poden disposar d’estes amb agilitat, a través d’un procés administratiu simplificat”
* Defén el “lliure comerç, la intel·ligència en la negociació i les reformes fiscals, normatives i estructurals perquè les empreses puguen afrontar amb garanties este escenari comercial internacional que es planteja”**

**València.**

La consellera d’Innovació, Indústria, Comerç i Turisme, Marián Cano, ha anunciat, este dimarts, que la Generalitat farà a finals de la setmana que ve “una missió de reforç de les nostres relacions comercials amb els Estats Units”, encapçalada pel cap del Consell, Carlos Mazón, amb l’objectiu de sondejar l’impacte que pot tindre una pujada d’aranzels en sectors estratègics per a la Comunitat Valenciana.

En concret, la delegació visitarà companyies valencianes amb filials a Nova York i Miami, “les dos ciutats en les quals les nostres empreses tenen més implantació”. Prèviament, la consellera d’Indústria acudirà a la fira Covering d’Orlando, dedicada al taulell, per a polsar el moment d’este sector clau per a l’economia de la Comunitat i “en el qual les exportacions als Estats Units tenen un pes molt important”.

L’objectiu, ha agregat la consellera, és “conéixer de primera mà les necessitats que tenen les nostres empreses i actuar sobre el terreny, amb un ull sempre posat en la necessitat d’advocar per una desescalada que permeta un escenari sense aranzels per a la indústria de la Comunitat”.

En este sentit, Cano ha apel·lat a la “coordinació institucional total” davant de la problemàtica dels aranzels i ha assenyalat que “Europa ha de liderar una posició forta i unida, perquè està en joc la competitivitat internacional del mercat comú europeu amb el que suposa per a la producció espanyola”.

La consellera ha fet estes declaracions després d’una nova reunió amb els sectors de la Comunitat Valenciana afectats per la pujada política aranzelària dels Estats Units, una trobada que ha estat liderada pel president de la Generalitat, Carlos Mazón. Així, Cano ha exigit que, des d’Espanya, “hi haja una resposta d’Estat a l’altura del desafiament aranzelari i de l’incert panorama internacional” i ha subratllat que “si hi ha una veritable voluntat de defendre l’interés general i totes les empreses afectades, la Generalitat Valenciana respondrà amb total lleialtat”.

En este sentit, ha recalcat que, des del Govern Valencià, “no consentirem que les nostres empreses no reben l’ajuda que necessiten, perquè no és el moment de jugar d’amagat per a privilegiar els uns sobre els altres”. Així, ha subratllat que “les ajudes només seran efectives si les empreses poden disposar d’estes amb agilitat, a través d’un procés administratiu simplificat”.

Així mateix, ha recordat que la Generalitat “ha sol·licitat al Govern d’Espanya que totes les ajudes que s’activen siguen transparents, que tinguen una consideració especial amb les pimes i que les comunitats autònomes participem en eixe procés”.

“No és suficient amb una resposta temporal i financera als aranzels”, ha indicat, “és necessari posar en marxa un pla estructural per a millorar la competitivitat de les nostres empreses”.

D’igual manera, ha defés que “la postura de la Generalitat és clara: el lliure comerç enfront del proteccionisme, la intel·ligència en la negociació enfront de l’arrogància, i les reformes fiscals, normatives i estructurals perquè les empreses puguen afrontar amb garanties este escenari comercial internacional que es planteja”.

Marián Cano ha assenyalat que “les empreses valencianes amb delegació als Estats Units són les més exposades a la nova política aranzelària”, per la qual cosa ha reiterat el “suport institucional de l’Administració i del Govern Valencià en la legítima defensa de l’activitat i l’ocupació de les empreses de la Comunitat Valenciana”.

En esta línia, ha traslladat que “ens trobem en una fase inicial de monitorar els impactes que produïxen els anuncis de l’Administració americana i de coordinar-nos per a activar una resposta conjunta amb les empreses afectades”.

Així, ha indicat que “no permetrem que la pausa aranzelària supose un perjuí per a les empreses de la Comunitat exportadores als Estats Units, perquè els aranzels anunciats afectaran directament el negoci de més de 8.500 empreses del nostre territori, i, especialment, a les 150 exportadores estables que compten amb delegacions en el país nord-americà”.

La consellera ha subratllat que “actuarem amb prudència, sensatesa i equilibri, perquè hem d’intentar preservar eixe vincle atlàntic, ja que els Estats Units és el nostre principal soci comercial fora de la Unió Europea”.

“Un vincle que va sorgir, va créixer i que, en molts casos, es manté durant dècades amb empreses que han sabut guanyar-se la confiança d’un mercat tan important i exigent com l’estatunidenc”, ha conclòs Cano.

Fecha: 22/04/2025